Document ID: 32011R0879
Publication Date: 2011-09-02

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 879/2011
tat-2 ta’ Settembru 2011
li jemenda r-Regolament tal-Kunsill (UE) Nru 57/2011 fir-rigward tal-limiti ta’ qbid għan-Norway pout u l-qabdiet inċidentali assoċjati fiż-żona ICES IIIa u fl-ilmijiet tal-Unjoni taż-żoni ICES IIa u IV
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 57/2011 tat-18 ta' Jannar 2011 li jiffissa għall-2011 l-opportunitajiet tas-sajd għal ċerti stokkijiet tal-ħut u gruppi ta' stokkijiet tal-ħut, applikabbli fl-ilmijiet tal-UE u, għal bastimenti tal-UE, f’ilmijiet mhux tal-UE (1), u b’mod partikolari l-Artikolu 5(4) tiegħu;
Billi:
(1)
Il-limiti ta' ebda qbid għall-istokk tan-Norway pout u speċijiet assoċjati fiż-żona ICES IIIa u fl-ilmijiet tal-Unjoni taż-żoni ICES IIa u IV huma stabbiliti fl-Anness IA għar-Regolament (UE) Nru 57/2011.
(2)
Abbażi tal-informazzjoni xjentifika li nġabret matul l-ewwel sitt xhur tal-2011, il-Kumitat Xjentifiku, Tekniku u Ekonomiku għas-Sajd huwa tal-fehma li l-qbid fl-2011 sa total ta’ 6 000 tunnellata kien jikkorrispondi għal valur tal-mortalità mis-sajd ta’ 0,02, u dan għandu jwassal biex l-istokk jinżamm ogħla mil-limiti prekawzjonarji.
(3)
In-Norway pout huwa stokk tal-Baħar tat-Tramuntana li jinqasam flimkien man-Norveġja, iżda li bħalissa mhuwiex taħt ġestjoni konġunta miż-żewġ Partijiet. Il-miżuri pprovduti f'dan ir-Regolament għandhom ikunu konformi mal-konsultazzjonijiet li saru man-Norveġja skont id-dispożizzjonijiet tal-Memorjal Maqbul tal-konklużjonijiet tal-konsultazzjonijiet tas-sajd bejn l-Unjoni Ewropea u n-Norveġja tat-3 ta' Diċembru 2010.
(4)
Konsegwentement, is-sehem tal-Unjoni tal-qabdiet tan-Norway pout fiż-żona ICES IIIa u fl-ilmijiet tal-Unjoni taż-żoni ICES IIa u IV għandhom jiġu stabbiliti għal 75 % ta’ 6 000 tunnellata.
(5)
Il-haddock u l-merlangu jinqbadu bħal qabda inċidentali mis-sajd tan-Norway pout. Huwa għalhekk xieraq li dawn il-qabdiet jingħaddu kontra l-kwoti tal-Istat Membru għan-Norway pout u l-ispeċijiet assoċjati, iżda sabiex ma jkunx hemm qabdiet eċċessivi, il-kwantitajiet ta' dawn l-ispeċijiet li jistgħu jingħaddu kontra din il-kwota għandhom jiġu limitati għal 5 % tat-total.
(6)
L-Anness IA għar-Regolament (UE) Nru 57/2011 għandu għalhekk jiġi emendat skont dan.
(7)
In-Norway pout hija speċi li ma tgħixx għal żmien twil. Konsegwentement il-kwantitajiet il-ġodda tal-limiti tal-qbid għandhom ikunu implimentati mill-aktar fis possibbli, sabiex tkun żgurata l-operazzjoni kontinwa tas-sajd. Dan ir-regolament għandu għalhekk jidħol fis-seħħ fil-jum wara dak tal-pubblikazzjoni tiegħu.
(8)
Il-miżuri stipulati f’dan ir-Regolament huma skont l-opinjoni tal-Kumitat tas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness IA għar-Regolament (UE) Nru 57/2011 għandu jiġi emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta’ Settembru 2011.

Metadata:
Eurovoc Level 1 Categories: 100145
100156
Eurovoc Level 2 Categories: 100252
100183
Eurovoc Level 3 Categories: 567
2476
3544
All Eurovoc Categories: 133
2437
5254
544
598
605